钦定古今图书集成/明伦汇编/官常典/第739卷 > 陶成 崔源
## 钦定古今图书集成/明伦汇编/官常典/第739卷 > 陶成 崔源

按《明外史》本传：“成字孔恩，郁林人。永乐中，举乡试，除
交阯凤山典史。尚书黄福知其贤，命署谅江府教授，
夷人化之。秩满，迁山东按察司检校，用荐擢大理评
事。正统中，以刘中敷荐，超擢浙江佥事。成有智略，遇
事敢任。倭犯桃渚，成密布钉板海瀚中。倭至，舣舟跃上，钉洞足背，倭畏之。秩满，进副使。处州贼叶宗留、陈”
鉴、胡陶得二等寇兰谿，成击斩数百人。进屯武义，立
木城以守，诱贼党为内应。前后斩首数百，生擒百馀
人，招降者三千馀人。贼势渐衰。惟得二尚在。久之，势
复炽，拥众来犯。先遣其党十馀辈，以敝缊裹薪佯避
贼入城。及进攻，成出战，持薪者潜纵火焚木城。官军
惊溃，成与都指挥佥事崔源战死。时景泰元年五月
也。事闻，赠成左参政，录其子鲁为八品官。